Hlavné časti hrubej stavby – základová doska, nosné a obvodové múry, bývajú hotové pomerne rýchlo. Dobu realizácie jednotlivých fáz ovplyvňuje množstvo faktorov, vždy závisí od konkrétneho projektu a dohody so zhotoviteľom. Treba brať do úvahy aj nepredvídateľné okolnosti, ako je počasie, omeškanie dodávok materiálu či nevyhnutné technologické prestávky, napríklad vyzretie betónu. Ako je to teda s prestávkou na tzv. vymrznutie stavby?
POTREBUJE ČAS?
Názory odborníkov nie sú dnes už striktne pre ani proti. Niektorí stále zastávajú pravidlo stavbu neuponáhľať a dopriať jej cez zimu čas, aby sa zbavila prebytočnej vlhkosti a dotvarovala sa. Iní tvrdia, že vďaka moderným materiálom a pri murovaní na tenkú škáru alebo stavebnú penu, kde sú mokré procesy eliminované na minimum, už takýto postup nie je potrebný. Stačí počas prvého roka v dome iba intenzívne vetrať.
ČO SI MYSLIA ODBORNÍCI?
"Ak je stavba uzavretá a temperovaná, to znamená, že sú vymurované obvodové steny, je hotová strecha, sú zakryté stavebné otvory a vnútorná teplota neklesá pod +8 °C, možno v zime pokračovať v stavebných prácach vnútri domu. Dajú sa napríklad murovať priečky, realizovať vnútorné omietky a pod.," objasňuje Ing. Zuzana Hejlová, autorizovaná statička spoločnosti Heluz.
* článok pokračuje pod formulárom *
Ján Chovan, výkonný riaditeľ spoločnosti Leier, odporúča: "Optimálny čas na stavbu rodinného domu je na jar po skončení mrazov. Dĺžka výstavby závisí od veľkosti stavby a jej náročnosti, tiež od prípravy projektu a výberu materiálov. Ak je k dispozícii dostatok pracovníkov a jednotlivé profesie aj technologické celky na seba optimálne nadväzujú, bežný rodinný dom s podlahovou plochou do 180 m2 sa dá dokončiť za šesť mesiacov. Ak ide všetko podľa plánu, takzvané vymrznutie stavby nie je potrebné. V princípe ide o to, aby sa mokré procesy zrealizovali počas stavebnej sezóny a neprenášali sa do zimného obdobia – predlžuje to totiž čas vyzrievania a zvyšuje riziko skrytých defektov pre nedodržanie technologického postupu.
NA SUCHO
Murovanie na cementové malty sa má realizovať pri teplotách nad +5 °C, pri mrazoch nižších než –5 °C sa vôbec neodporúča. V miernej zime s teplotami medzi 0 a +5 °C môžete využiť pri murovaní tzv. zimné malty, prípadne murovať na systémovú murovaciu penu, ktorá neobsahuje vodu. Súčasné stavebné materiály a technológie teda umožňujú čiastočne realizovať hrubú stavbu aj počas zimných mesiacov.
Mohlo by vás zaujímať